史浩
童丱须知 娣姒篇
兄弟各授室，爰归事夫祖。是为叔伯姒，异姓始相聚。习气或冰炭，安可一涂取。故当专和柔，顺适无违拒。彼有妒嫉心，作意相狎侮。惟知以善诱，不异鱼相与。彼有狼戾心，凌轹猛如虎。惟知以理遣，茹刚宜勿吐。奴媵工谗谮，间谍多簧鼓。婴孩群戏弄，叫啼负冤苦。恩怨霎时间，信之诚无补。见境勿动怀，表吾中有主。子侄无分别，一意思存抚。不见北平王，猫尚能相乳。财物有通无，寒温均帛缕。不见柳河东，数世同门户。今人有女儿，不教以规矩。唯与婢妾群，曾不师保姆。一旦入夫门，骄横不足数。长舌为厉阶，牝鸡晨风雨。夫既无刚肠，间言遂旁午。兄弟若仇雠，有面不相睹。异爨或索居，分财或析土。同胞谓慈亲，同气谓严父。一旦因汝来，各使失依怙。我故作是诗，为世开朦瞽。